XX.  Bulla Nicolai II pro confirmatione jurium et bonorum monasterii S. Thomae de Aposella, in quo obiit Clemens II papa.   (Anno 1060.) [MITTARELLI,  Annal. Camald.  II, Append., 173, ex autographo archivi S. Mariae Portus Ravennae.]
Author: Nicolaus II

NICOLAUS episcopus, servus servorum Dei, PETRO venerabili abbati monasterii Sancti Thomae apostoli, positi in comitatu Pensaurensi juxta fluvium Apusella, suisque successoribus ibidem regulariter promovendis in perpetuum.

Tanta est sedis apostolicae auctoritas, ut omnis requiratur ab ea firmitas, nec putetur esse stabile, nisi quod ejus fuerit confirmatum robore. Et quia nos ei praesidemus, et vices beati Petri fungimur licet indigni, omni studio debemus servientes Deo divinoque timore repletos dirigere et adjuvare, quatenus nostro munimine fulti absque omni impedimento Deo servire, et in suo servitio liberius permanere possint. Quapropter per intercessionem domni Petri Damiani Hostiensis episcopi confratris nostri, et Petri abbatis ejusdem monasterii et spiritualium monachorum ejus regulariter viventium, decrevimus ecclesiae Sancti Thomae apostoli et ejus rectoribus praesentibus et futuris tam bona ammobilia, quam immobilia quae nunc habet, vel in perpetuum habitura est, confirmare et corroborare, quatenus cum omni securitate et quietudine monasterium praedictae Ecclesiae maneat et ibidem Deo deserviatur. Flexi igitur precibus, ut diximus, religiosorum monachorum corroboramus atque confirmamus nec non stabilimus tibi tuisque successoribus eidem monasterio, cui nunc praesides et praesidere debent in perpetuum. Quin insuper quietum facimus et securum ab omni impugnatione et laesione hominum, ut nemo sit, qui audeat quidpiam molestationis ac laesionis eidem monasterio inferre, statuentes apostolica censura ut nullus imperator, rex, dux, marchio, comes, vicecomes, et praeterea nullus archiepiscopus, episcopus, et specialiter ejusdem Pensaurensis episcopatus episcopus, qui nunc est ibi, vel futurus est, nec non cives loci illius, vel alia aliqua persona magna vel parva aliquod inferre praesumat detrimentum vel nocumentum praedicto monasterio Sancti Thomae ejusque omnibus bonis, quibus nunc habet, vel in perpetuum habiturus est. Insuper concedimus et confirmamus praedicto monasterio omnem ipsam terram cum capellis et suis pertinentiis, quam domnus papa Clemens qui ibi obiit, obtulit praedicto monasterio in perpetuum pro remedio animae suae et restauratione Ecclesiae, positam comitatu Pensaurensi, inter hos fines, a primo latere rivum Reanum, a secundo latere ripam de Pizele, sicut vadit in petram de Acero, et venit ad viam publicam, quae ducit in Lavacelli; a tertio latere rivum, qui temporaliter currit super castrum Liciole; et a quarto latere Aposellam fluvium, qui currit usque in ipsum vestrum monasterium, cum monte Calvello et valle Gelata, et castrum Liciole cum omnibus quae intra hos concluduntur fines, cum terris, campis, casis, vineis, arboribus, pomiferis et infructiferis, et cum omnibus ad praedictam terram generaliter et universaliter pertinentibus. Et insuper confirmamus eidem monasterio illam turrim infra ipsam civitatem Pensaurensem, quae nominatur Castellione cum suis pertinentiis intus et foris usque ad portam quae nominatur Fanestra in perpetuum. Unde evacuamus et evacuatum semper esse volumus et jubemus illa praecepta, quae de illa terra habuerunt ipsi filii Ungari, ut nullum valorem nullamque habeant firmitatem, per hoc nostrum praeceptum, tibi tuisque successoribus a nobis pro remedio animae illius papae Clementis nostraeque in perpetuum. Factum ea tamen ratione ut annualiter persolvatis exinde pensionem auri bisantini unam actionariis certis sanctae Romanae Ecclesiae apto tempore. Si quis igitur hujus nostri privilegii violator temere exstiterit, et monitus canonice emendare contempserit, perpetui anathematis vinculis se innodatum noverit, et insuper quinquaginta librarum auri poena multandum, medietatem sacro nostro Lateranensi palatio, et medietatem praefato monasterio. Qui vero pia devotione conservator esse studuerit, precibus apostolorum principum Petri et Pauli peccatorum suorum omnium ab omnipotenti Deo veniam et aeternae beatitudinis consequatur gloriam. Scriptum per manus Joannis Scriniarii sanctae Romanae Ecclesiae, in mense Aprilis et indictione tertia decima. Ego Petrus, Gabinensis episcopus, SS. Ego Bruno, Praenestinus episcopus, SS. Ego Joannes, Portuensis episcopus, suscripsi. Ego Petrus, Peccator monachus et episcopus, SS. Ego Stephanus, vocatus monachus et presbyter tituli S. Grisoni, SS. Datum Romae XIII Kal. Maii, anno ab Incarnatione Domini Jesu 1060, per manus Humberti sanctae Ecclesiae Silvae Candidae episcopi et apostolicae sedis bibliothecarii, anno secundo pontificatus domni papae Nicolai secundi, indictione XIII.